tartuNLP/wikipedia-smugri-20251201 huggingface dataset:
Suomen pöllöjen sulkasadon, iän ja sukupuolen määritysopas

Suomen pöllöjen sulkasadon iän ja sukupuolen määritysopas on Heimo Mikkolan ja Jouni Lamminmäen laatima pöllöjen määritysopas. Tekstit ovat suomeksi ja englanniksi.
Teoksessa esitellään kaikki Euroopassa ja Suomessa tavatut pöllölajit, joita on kolmetoista. Kirja on ensisijaisesti laadittu rengastajien ja tutkijoiden käyttöön, mutta siitä on hyötyä tavallisille lintujen harrastajillekin.
Suomessa pöllöharrastus on vilkkaampaa kuin muualla, ja alalta väitelleitä on ennätysmäisen paljon väkilukuun suhteutettuna. Pöllöjen sukupuolen määrittely on ollut vaikeaa, ja iän määrittäminen on mahdollisesti ollut vielä vaikeampaa. Ongelmaa on saatu avatuksi sulkasatotutkimuksella, ja on kyetty luomaan uudet ohjeet vanhentuneiden tilalle. Edellinen alan teos, Hannu Pietiäinen ym. "Pöllöjen iän määrittäminen", ilmestyi 1988, ja sen jälkeen uutta tietoa on karttunut.
Teos on samalla Suomenselän Lintutieteellisen yhdistyksen 50-vuotisjuhlakirja.
Arviot.
William Velmala kirjoittaa "Linnut"-lehden arviossaan, että monet tiedot esitetään nyt ensi kerran suomeksi. Hän olisi toivonut erikielisten tekstien eroavan toisistaan pohjaväriltään. Kuvitusta hän kritisoi, sillä juuri Suomesta pitäisi löytyä riittävästi valokuvia kirjan tarpeisiin. Viisi lajia on täysin valokuvattomia, eikä piirroskuvitus kata kaikkea. Hän kuitenkin kiittää sekä sitä että se on kattavin suomenkielinen pöllönmääritysopas ja myös että tekstissä on alan tutkijoille hyviä aiheita.
Yuzuru Hanyū

Yuzuru Hanyū (; s. 7. joulukuuta 1994 Sendai) on japanilainen taitoluistelija ja kaksinkertainen olympiavoittaja sekä maailmanmestari. Moni pitää häntä yhtenä historian parhaista taitoluistelijoista.
Hanyū voitti yksinluistelun olympiakultaa vuoden 2014 talviolympialaisissa Sotšissa pisteillä 280,09 ja uusi mestaruutensa vuoden 2018 talviolympialaisissa Pyeongchangissa pistein 317,85. Vuoden 2022 talviolympialaisissa Pekingissä hän sijoittui neljänneksi pisteillä 283,21.
Hän on kaksinkertainen maailmanmestari (2014, 2017), kuusinkertainen Japanin-mestari (2012-2015, 2020-2021), kahdeksankertainen Grand Prix- kultamitalisti sekä nelinkertainen Grand Prix-finaalin voittaja (2013–2016). Junioritasolla Hanyū saavutti kaksi Japanin-mestaruutta ja MM- sekä Grand Prix finaalin kultaa. Voitettuaan Neljän maanosan mestaruuskilpailut (2020) hänestä tuli ensimmäinen ja toistaiseksi ainoa eli kaikkien arvokilpailuiden voitot niin juniori- kuin senioritasolla saavuttanut miesluistelija.
Hanyū on rikkonut uransa aikana 19 maailmanennätystä. Hän on ensimmäinen 100 pistettä lyhytohjelmasta, 200 pistettä vapaaohjelmasta ja 300 pistettä yhteensä molemmista ohjelmista ansainnut luistelija. Hanyū on myös ensimmäisen nelois-ritin kilpailussa esittänyt luistelija ja hän on onnistuneesti esittänyt kilpajäillä neljä erilaista neloishyppyä (tulppi, salchow, lutz, ritti). Hän myös treenasi sekä yritti lajin vaikeimpana elementtinä pidettyä neloisakselia aina olympialaisissa asti siinä onnistumatta.
Hän aloitti luistelemisen neljävuotiaana siskonsa perässä ja muutti vuonna 2012 Kanadaan harjoittelemaan Brian Orserin, Ghislain Briandin ja Tracy Wilsonin kanssa. Hanyūn ohjelmien koreografioista ovat vuosien saatossa vastanneet muun muassa David Wilson, Jeffrey Buttle ja Shae-Lynn Bourne.
19. heinäkuuta 2022 Hanyū ilmoitti eläköityvänsä kilpailemisesta mutta jatkavansa ammattilaisluistelijana. Hän ei suuresta fanimäärästään huolimatta ole koskaan ollut aktiivinen sosiaalisessa mediassa, mutta 2022 perusti YouTube-kanavan jonka ensimmäinen video keräsi jo ensimmäisenä päivänään yli miljoona katselukertaa.
Trouble with My Baby

Trouble with My Baby on brittiläisen laulaja-lauluntekijä Paloma Faithin kappale. Se julkaistiin hänen kolmannen, A Perfect Contradiction -studioalbumin kolmantena singlenä 11. elokuuta 2014. Kappaleeseen liittyvä virallinen musiikkivideo julkaistiin keskiyöllä 30. kesäkuuta 2014, saavuttaen 16 tunnissa 17 000 katsojaa.
Aarne Honka

Aarne Uno Johannes Honka (vuoteen 1906 Bremer, 1. huhtikuuta 1889 Kuusisto – 7. syyskuuta 1975 Turku) oli suomalainen kokoomuslainen poliitikko, joka teki myös pitkän uran opettajana. Honka toimi kokoomuksen kansanedustajana vuosina 1933–1945 ja 1948–1951 sekä puoluesihteerinä vuosina 1942–1946.
Aarne Hongan isä oli agronomi Uno Bremer (vuodesta 1906 Honka), joka oli toiminut talonpoikaissäädyn valtiopäiväedustajana vuosina 1891, 1894, 1899 ja 1900. Äiti Aina (o.s. Hagan) oli kansakoulunopettaja, joka teki työuransa Turun suomalaisessa yhteiskoulussa. Hongan nuorempi veli oli oikeuskansleri Olavi Honka.
Honka pääsi ylioppilaaksi vuonna 1907. Hän jatkoi opintojaan Helsingin yliopistossa lukien saksan kieltä ja suorittaen arvosanat myös ranskan kielessä, latinassa, estetiikassa, kasvatusopissa sekä nykykansain kirjallisuudessa. Honka valmistui filosofian kandidaatiksi vuonna 1912 ja hänet promovoitiin maisteriksi vuonna 1914. Kasvatusopin tutkinnon hän sai valmiiksi vuonna 1915.
Opintojen jälkeen Honka aloitti työt Kotkan suomalaisen yhteiskoulun saksan, ranskan ja englannin kielen opettajana. Hän toimi myös Kotkan kauppaopiston englannin kielen ja kauppakirjeenvaihdon opettajana 1919–1920 ja 1921–1924. Hongalle tarjoutui vuonna 1925 tilaisuus palata kotikaupunkiinsa Turkuun. Hän toimi Turun suomalaisen lyseon saksan ja ranskan kielen vanhempana lehtorina vuosina 1925–1928, Turun kauppaopiston saksan ja englannin kielen opettajana 1928–1936 ja Turun toisen suomalaisen lyseon (myöh. Puolalan yhteislyseo) saksan ja ranskan kielen vanhempana lehtorina vuosina 1930–1959. Puolalan yhteislyseon rehtorina Honka toimi 1956–1959. Urallaan Honka ehti toimia myös Turun yliopiston ja Turun kauppakorkeakoulun saksan kielen opettajana.
Honka oli innokas kuorolaulaja, ja kuului turkulaiseen Mieskuoro Laulun Ystäviin vuodesta 1924 alkaen, toimien kahteen otteeseen myös kuoroyhdistyksen puheenjohtajana. Hän toimi myös Sulasolin Mieskuoroliiton puheenjohtajana.
Mikko Sundberg

Mikko Sundberg (s. 20. marraskuuta 1975 Mikkeli) on entinen suomalainen jalkapalloilija. Hän oli pelipaikaltaan vasen laitapuolustaja.
Sundberg on Mikkelin Kissojen kasvatti. Hän siirtyi kaudeksi 1997 naapuriseura Mikkelin Palloilijoihin. Kun MP ja Miki yhdistivät edustusjoukkueensa FC Mikkeliksi, jatkoi hän uuden seuran avainpelaajana sen kolmen kauden olemassaolon aikana Ykkösessä. Vuonna 2002 Sundberg liittyi Veikkausliigaan nousseen FC Hämeenlinnan riveihin. Hän oli vakionimi hämeenlinnalaisjoukkueen kokoonpanossa sen historian ensimmäisinä kolmena liigakautena. Kauden 2004 päätteeksi FC Hämeenlinna putosi liigasta ja Sundberg palasi kotikaupunkinsa MP:hen, jossa pelasi uransa loppuun asti. Hän pelasi yhteensä 67 pääsarjaottelua, joissa teki yhden maalin.
Monfalcone

Monfalcone on kaupunki Italiassa Friuli-Venezia Giulian itsehallinnollisella alueella Gorizian maakunnassa. Kaupungissa on vajaat 30 000 asukasta, ja se sijaitsee Triestenlahden rannalla. Monfalcone tunnetaan telakoistaan, ja siellä on öljynjalostusta, rauta- ja terästehtaita ja kemikaalituotantoa.
Historia.
Monfalcone oli vuoteen 1915 osa Itävallan keisarikuntaa, kunnes Italia kaappasi sen itselleen ensimmäisessä maailmansodassa. Caporetton taistelun jälkeen vuonna 1917 kaupunki palasi Itävallalle, mutta Italia sai sen takaisin vuonna 1918. Kaupunki kärsi suurta vahinkoa sodassa, ja se jouduttiin rakentamaan uudelleen.
Erebia styx

Erebia styx on päiväperhosiin kuuluva perhonen. "Erebia styx" -lajia esiintyy Alppien itäosissa Saksassa, Itävallassa, Italiassa, Sloveniassa ja Sveitsissä. Lajia esiintyy 600–1200 metrin korkeudessa. Kanta on elinvoimainen, mutta vähenemässä.
Charles Martel -luokka

Charles Martel -luokka oli Ranskan laivaston kahden ironclad-taistelulaivan muodostama alusluokka, jonka alusten kölit laskettiin 1881-1885 ja valmistus peruutettiin 1886 töiden ollessa alkuvaiheessa. Alusten piti olla hieman suurempia kuin Marceau-luokan alusten, mutta niissä olisi ollut vain osittainen panssarivyö. Ranskan laivaston ironclad aluksissa ainoastaan Courbet-luokan aluksissa ja taistelulaiva "Massénassa" oli osittainen panssarivyö 1800-luvulla.
"Charles Martelin" valmistus todennäköisesti aloitettiin 1883 Toulonin laivastontelakalla. "Brennus" tilattiin 25. marraskuuta 1881 ja sen nimi vahvistettiin 7. joulukuuta 1882. Aluksen köli laskettiin joulukuussa 1882 Lorientin laivastontelakalla.
Tammikuussa 1886 Jeune École -koulukunnan merkittävimmän jäsenen amiraali Hyacinthe-Laurent-Theóphile Aube nimitys meriministeriksi muutti Ranskan laivastopolitiikan, minkä seurauksena työt aluksilla keskeytettiin vielä samana vuonna. Uuden politiikan mukaisesti taistelulaivojen merkitys pieneni ja taistelutoimet keskitettäisiin kaupanhäirintään risteilijöin ja kevein torpedovenein. Taistelulaivojen valmistukseen käytetyt varat siirrettiin uusiin aluksiin.
Seuraava vuonna 1889 aloitettu taistelulaiva "Brennus" valmistettiin täysin uusien suunnitelman mukaan, vaikka siinä käytettiin mahdollisuuksien mukaan Charles Martel -luokan alukseen varattuja materiaaleja.
Jola-fonyi

Jola-fonyi on Senegalissa ja Gambiassa puhuttu nigeriläis-kongolainen kieli. Se kuuluu yhdessä muun muassa jola-kasan ja jola-felupen kanssa jola-kielten ryhmään ja on tämän ryhmän selvästi puhutuin kieli. Jola-fonyin puhujia on Senegalissa 340 000 ja Gambiassa 67 000.
Senegalin perustuslaissa jola-fonyi on määritelty yhdeksi maan kansalliskielistä yhdessä maninkan, fulanin, sererin, soninken ja wolofin kanssa.
Stephen Crane

Stephen Crane (1. marraskuuta 1871 – 5. kesäkuuta 1900) oli yhdysvaltalainen kirjailija. Lyhyen elämänsä aikana hän loi monipuolisen kirjallisen tuotannon, johon kuuluu romaaneja, runoja, novelleja ja lehtikirjoituksia. 
Cranen kaunokirjalliset teokset edustivat realismia ja varhaista yhdysvaltalaista naturalismia sekä impressionismia. Häntä pidetään nykyisin yhtenä sukupolvensa innovatiivisimmista kirjailijoista. Lisäksi Stephen Crane voidaan sanoa olevan yksi harvoista vakavasti otettavista villiä länttä kuvanneista kirjailijoista. Cranen teksteissä yhdistyvät realistinen kuvaus, korkeakieliset ilmaisut, tavallinen puhekieli ja liioittelevat kielikuvat. 
Filmatisoinnit.
Cranen tuotantoa on käytetty joko suoraan tai epäsuorasti usean lännenelokuvan pohjana. Novelli "Morsian saapuu kaupunkiin" ('The Bride comes to Yellow Sky', 1898) on suoraan vaikuttanut Fred Zinnemannin elokuvaan Sheriffi. Yhdysvaltain ja Meksikon väliselle rajaseudulle sijoittuvat tarinat, kuten "Takaa-ajo" ('Horses - One Dash!', 1896), muistuttavat Sergio Leonen ohjaamien westernien kerrontatyyliä. Kirjaan "Punainen kunniamerkki" pohjautuva elokuva "Kunnian kentällä" valmistui vuonna 1951, ja lisäksi 20th Century Fox tuotti vuonna 1974 kirjasta televisioelokuvan. "Punaisen kunniamerkkiin" pohjautuu myös vuoden 2008 tšekkiläis-slovakialainen elokuva "Tobruk".
William McFarlan

William McFarlan (s. 26. kesäkuuta 1976) on yhdysvaltalainen aktiiviuransa lopettanut koripalloilija. Hän voitti SM-Koriksen korikuninkuuden kaudella 2002–2003.
Pelaajaura.
McFarlan pelasi yliopistouransa jälkeen Yhdysvaltain ammattilaissarjoissa ja Irlannissa, kunnes saapui Suomeen ja Pyrbasketiin syksyllä 2002. 19. helmikuuta 2003 McFarlan teki BC Jyväskylää vastaan Suomen pääsarjan piste-ennätyksensä, 44 pistettä. McFarlan voitti kauden lopuksi SM-Koriksen korikuninkuuden 25,3 pisteen keskiarvolla, sijoittui levypallo- ja torjuntatilastoissa toiseksi sekä oli sarjan tehoindeksillä mitattuna paras pelaaja. Kahden pisteen heitot McFarlanilla onnistuivat kauden aikana 62,4-prosenttisesti. Kauden 2003–2004 McFarlan aloitti Puolassa. Joulukuussa 2003 hän siirtyi Korihaihin. Hänen johdollaan Korihait paransivat peliään, ja McFarlan nimettiin SM-Koriksen kuukauden pelaajaksi tammikuussa 2004. McFarlan pelasi Korihaissa 22 ottelua 24,5 pisteen ja 14,3 levypallon keskiarvoilla. Myöhemmin McFarlan pelasi pääosin Argentiinassa.
McFarlan tuli tunnetuksi myös katukoripalloilijana: hän pelasi yhdysvaltalaisissa kaupungeissa muun muassa NBA-pelaajia vastaan.
Soninke

Soninke on etupäässä Malissa, Mauritaniassa ja Senegalissa asuvien soninkejen puhuma mandelainen kieli. Sillä on yli kaksi miljoonaa puhujaa.
Kielen puhujista yli puolet asuu Malin luoteisosassa. Yhtenäistä asutusta on myös Mauritanian kaakkoisosassa ja Senegalin itäosassa. Pieniä ryhmiä asuu vanhastaan Gambian itäosassa, Vélingaran seudulla Ylä-Casamancessa ja Burkina Fasossa. Soninkeilla on laaja diaspora Malin, Senegalin ja Norsunluurannikon kaupungeissa, Keski-Afrikan maissa ja mantereen ulkopuolella varsinkin Ranskassa.
Soninke kuuluu mandekielten länsihaaraan. Se muodostaa bozokielten kanssa oman ryhmänsä, johon luetaan toisinaan myös bobo. Yhteiset piirteet manding-kielten kanssa selittyvät kontaktivaikutuksella.
Murre-erot ovat laajasta puhuma-alueesta huolimatta melko pienet. Poikkeuksen muodostavat Tichittin ja Oualatan keitailla aikaisemmin puhuttu arabialais- ja berberivaikutteinen "azer" sekä Burkina Fason "sillanka", johon ovat vaikuttaneet fulani ja moore. Azer on jo sammunut, sillankalla on muutamia tuhansia puhujia.
Soninkella on kansalliskielen status Malissa, Mauritaniassa ja Senegalissa. Kieli on hyvin elinvoimainen, mutta sen kirjallinen käyttö on vähäistä. Malissa ja Senegalissa järjestetään lukutaito-opetusta ja kieltä käytetään alaluokilla muutamissa kouluissa. Bamakossa ilmestyy soninkenkielinen kuukausilehti "Xibaare". Kieltä on aikaisemmin kirjoitettu arabialaisella kirjaimistolla, mutta nykyään käytetään etupäässä latinalaisia aakkosia.
Soninkessa on paljon lainasanoja arabiasta, ranskasta ja bambarasta sekä kontaktimurteissa myös fulanista eli fulbesta. Soninke oli aikaisempina vuosisatoina alueen valtakieli, joka on vaikuttanut muihin kieliin.
Acrania (yhtye)

Acrania on brittiläinen deathcore-yhtye, joka perustettiin Lontoossa vuonna 2012. Yhtyeen kappaleiden sanoitukset ovat pitkälti poliittisia, ja se luonnehtiikin musiikkiaan "politicoreksi".
Kesäkuussa 2013 yhtye solmi usean äänitteen käsittävän levytyssopimuksen Unique Leader Recordsin kanssa.
Aatto

Aatto on juhla- tai merkkipäivää edeltävä päivä, varsinkin sen ilta.
 Esimerkiksi vappua edeltää vapunaatto, juhannuspäivää juhannusaatto, joulupäivää jouluaatto ja uudenvuodenpäivää uudenvuodenaatto.
Monien vuotuisten juhlien vietto alkaa jo aattona, ja monissa tapauksissa juhlan perinteet keskittyvät enemmänkin aattoiltaan kuin sitä seuraavaan varsinaiseen juhlapäivään. Tätä ilmentävät myös sananlaskut: "Aatto juhlaa jalompi" sekä "aatosta juhla korkehin." Almanakkoihin aattopäiviä ei kuitenkaan yleensä merkitä.
Nykyisin muun muassa Suomessa joulu- ja juhannusaatto ovat useimmilla työpaikoilla vakiintuneen käytännön ja monilla aloilla myös työehtosopimusten mukaan vapaapäiviä, vaikka ne eivät olekaan almanakkaan merkittyjä pyhäpäiviä (paitsi jouluaatto sunnuntaiksi sattuessaan). Valtion virastojen osalta asiasta on säädetty asetuksella. Varhaisempi käytäntö 1960-luvulle saakka oli, että pyhäpäivien aattoina työpäivä oli tavallista lyhempi, usein neli- tai viisituntinen mutta viisipäiväiseen työviikkoon siirryttäessä joulu- ja juhannusaatto muutettiin vapaapäiviksi, kun taas muiden pyhäpäivien aattoina työpäivä pidennettiin normaalin pituiseksi. Joulu- ja juhannusaatto rinnastetaan pyhäpäiviin myös esimerkiksi säädettyjen määräaikojen laskemisesta. Vähittäiskaupat oli ennen lain mukaan suljettava aattopäivinä tavallista aikaisemmin, viimeksi vuosina 2009–2015 voimassa olleen lain mukaan joulu- ja juhannusaattona kello 12:een, uudenvuoden- ja vapunaattona klo 18.
Sanan "aatto" etymologia on muinaisruotsin iltaa tarkoittavassa sanassa "apton" tai "afton".
Iikka Mäki

Iikka Tapio Evert Mäki (s. 8. helmikuuta 1994 Helsinki) on suomalainen koripalloilija.
Malmin Super-Koriksen kasvatti Mäki pelasi B-poikien SM-sarjaa Tapiolan Hongassa kaksi kautta vuosina 2008–2010 saavuttaen hopeaa keväällä 2009. Pelattuaan kansainvälisiä otteluita hän kiinnitti espanjalaisseura Bàsquet Manresan huomion, ja syksyllä 2009 Mäki siirtyi Manresan nuorisoakatemiaan. Aikuisten sarjoissa Mäki pelasi kaudesta 2012–2013 lähtien Espanjan neljänneksi korkeimmalla sarjatasolla Liga EBA:ssa CE Sant Nicolaun joukkueessa. Keväällä 2014 joukkue nousi kolmanneksi korkeimmalle sarjatasolle, LEB Plataan. Mäki pelasi kyseisen kauden 10,4 pisteen ottelukohtaisella keskiarvolla onnistuan kolmen pisteen heitoissaan 42,1- ja vapaaheitoissaan 83,7-prosenttisesti.
Mäki kuului Manresan kokoonpanoon ottelussa Valencia BC:tä vastaan 20. tammikuuta 2014, minkä myötä hänestä tuli historian viides ACB-sarjan ottelukokoonpanoon päässyt suomalaispelaaja.
Mäki on pelannut myös Suomen nuorisomaajoukkueissa.
Bloodtruth

Bloodtruth on italialainen brutaalin death metalin yhtye, joka perustettiin vuonna 2009 Fleshgod Apocalypsen jäsenien sivuprojektina. Yhtye hajosi perustamisvuotenaan, mutta se jatkoi toimintaansa uudistuneella kokoonpanolla vuonna 2011.
Bloodtruth solmi levytyssopimuksen Unique Leader Recordsin kanssa heinäkuussa 2014. Yhtyeen esikoisalbumi "Obedience" julkaistaan 16. syyskuuta 2014.
John Suckling

John Suckling (10. helmikuuta 1609 – toukokuun jälkeen 1641) oli englantilainen runoilija. Hänen sanotaan myös kehittäneen korttipelin cribbage. Hänen tunnetuin runonsa on "Ballad Upon a Wedding".
Suckling aloitti opiskelun Cambridgen Trinity Collegessa vuonna 1623. Vuonna 1628 hän lähti Lontoosta matkustellakseen Ranskassa ja Italiassa ja palasi ennen vuoden 1630 syksyä, jolloin hän sai ritarin arvonimen. Suckling kuoli Pariisissa vuonna 1641 ja hänet on myös haudattu sinne.
Sucklingin ystäväpiiriin kuuluivat aikalaisrunoilijat ja -kirjailijat Ben Jonson, Thomas Carew, Richard Lovelace, Thomas Nabbes ja erityisesti John Hales sekä Sir William Davenant.
FS Océan (1868)

Océan oli Ranskan laivaston vuonna 1868 vesillelaskettu puurunkoinen Océan-luokan panssarifregatti. Se oli samalla luokkansa nimikkoalus. Alus osallistui Saksan-Ranskan sotaan ja se liitettiin Itämeren laivueeseen, jonka tehtävänä oli estää merelle pääsy Saksan rannikon satamista. Myöhemmin alus kuului sekä pohjoiseen että Välimeren laivueeseen ennen alusluettelosta poistoaan 1894.
Valmistus.
Henri Dupuy de Lômen suunnittelema alus tilattiin Brestin laivastontelakalta. Se oli paranneltu versio Provence-luokan aluksista. Sen köli laskettiin 18. huhtikuuta 1865 ja alus laskettiin vesille 15. lokakuuta 1868. Alus otettiin palvelukseen 21. heinäkuuta 1870.
Palvelus.
Saksan ja Ranskan välisen sodan uhan kasvaessa alus palautettiin reservistä palvelukseen ja se liitettiin Ranskan Itämeren laivastoon, jonka mukana se pyrki estämään saksalaisten pääsyn merelle. Laivasto kuitenkin määrättiin palaamaan Cherbourgiin jo 16. syyskuuta 1870.
Alus liitettiin koelaivueeseen, johon se kuului aina vuoden 1875 reserviin siirtoonsa saakka. Alus palautettiin palvelukseen 1879, jolloin se liitettiin Välimeren laivueeseen. Se oli modernisoitavana 1884-1885, jonka jälkeen se liitettiin pohjoiseen laivueeseen. Alus palasi Välimerelle 1891. Se liitettiin tykistökouluun vielä samana vuonna ja vuotta myöhemmin koululaivaksi. Alus poistettiin alusluettelosta 26. marraskuuta 1894 ja se romutettiin 1895.
Solveig

Solveig on pohjois­mainen naisen etunimi. Nimi on yhdistetty sanoista "salv" ja "veig", joista ensimmäinen tarkoittaa taloa tai salia, jälkimmäinen taistelua tai voimaa. Myöhemmin nimen on kuitenkin tulkittu viittaavan myös "auringon rataa" tarkoittaviin sanoihin "sol" ja "veg". Nimen on tehnyt suosituksi varsinkin Ibsenin näytelmässä Peer Gynt esiintyvä, Edvard Griegin säveltämä Solveigin laulu.
Suomessa nimi Solveig on Digi- ja väestötietoviraston tietojen mukaan annettu elokuun 2025 loppuun mennessä 3119 naiselle. Solveigin nimipäivä on suomen­ruotsalaisen kalenterin mukaan 3. syyskuuta.
Bertta

Bertta, Berta tai Bertha on naisen etunimi. Nimi johtuu muinaissaksalaisesta ’loistavaa’ tai ’säteilevää’ tarkoittavasta sanasta "berecht", mutta se on voitu myös käsittää lyhentymäksi "-bert"-loppuisten nimien naispuolisista vastineista, kuten Albertasta tai Robertasta.
Suomessa nimi Bertta on Digi- ja väestötietoviraston tietojen mukaan annettu vuoden 2019 loppuun mennessä 7 563 henkilölle, Berta 1 090 henkilölle ja Bertha 703 henkilölle. Suurin osa heistä on syntynyt 1900-luvun alkupuolella. 
Bertan nimipäivä on nykyisin 24. elokuuta. Suomenkielisessä kalenterissa nimi esiintyy muodossa Bertta, Suomen ruotsinkielisessä kalenterissa muodossa Berta. Suomenkieliseen kalenteriin nimi lisättiin tälle päivälle vuonna 2020. Aikaisemmin Bertan nimipäivä oli ollut 1. helmikuuta vuosina 1908–1928.
Internal Bleeding

Internal Bleeding on yhdysvaltalainen brutaalin death metalin yhtye, joka perustettiin vuonna 1991 Long Islandilla, New Yorkissa.
Huhtikuussa 2014 Internal Bleeding solmi levytyssopimuksen Unique Leader Recordsin kanssa. Yhtyeen tuleva viides studioalbumi on määrä julkaista 30. syyskuuta 2014.
Saman kieli

Sama on ryhmä Filippiinien eteläosassa ja Malesiassa Sabahin osavaltiossa puhuttuja austronesialaisia kieliä. Ryhmään kuuluu neljä kieltä, jotka jakautuvat edelleen omiin murteisiinsa. Saman eri varianttien puhujat ymmärtävät suurimmaksi osaksi toistensa kieltä.
Saman alle luettavat kielet ovat eteläsama, keskisama, balangingi ja pangutaraninsama.
Samaa puhuu Filippiineillä äidinkielenään 405 000 ihmistä ja Malesiassa 35 000.
Sama

Sama voi viitata seuraaviin asioihin:
Sama on myös seuraavien henkilöiden nimi:
Carpe Diem (kappale)

”Carpe Diem” on suomalaisen Haloo Helsinki! -yhtyeen kappale heidän neljänneltä studioalbumilta "Maailma on tehty meitä varten". Ratas Music julkaisi sen albumin neljäntenä singlenä syyskuussa 2013. Kappaleen ovat säveltäneet Leo Hakanen sekä Rauli Eskolin ja sen on sanoittanut Elli Haloo. Sanoituksiltaan kappale kertoo vaikeista päätöksistä.
Kappaleeseen tehty musiikkivideo julkaistiin yhtyeen Vevo-kanavalla 16. lokakuuta 2013.
”Carpe Diem” menestyi listoilla heikosti verrattuna "Maailma on tehty meitä varten" -albumin kolmeen aiempaan singleen. Kappale tilastoitui ainoastaan radiolistalla, jolla sen parhaaksi sijoitukseksi jäi 11. sija.
Joachim Osvold

Joachim Osvold (s. 23. syyskuuta 1994 Lørenskog, Norja) on norjalainen jalkapalloilija. Hän on pelipaikaltaan hyökkääjä, joka pystyy pelaamaan keskellä sekä vasemmalla laidalla.
Osvold teki ensiesiintymisensä Norjan pääsarjassa Tippeligaenissa 17-vuotiaana vuonna 2012 edustaen kasvattajaseuraansa Lillestrømiä. Hän pelasi kaudella 2012 kolmessa ja kaudella 2013 kahdessa liigaottelussa tekemättä maaleja. Kaudella 2014 hän jäi kokonaan ilman peliaikaa. Kesken kauden elokuussa 2014 Lillestrøm lainasi hänet loppukaudeksi Suomeen Turun Palloseuraan. Seuraavalla kaudella hän pelasi lainalla Kuopion Palloseurassa.
Osvold on toisen polven Lillestrømin edustusjoukkueen pelaaja, sillä hänen isänsä on Norjan maajoukkueessakin pelannut Kjetil Osvold.
Seppo Keskiruokanen

Seppo Mikael Keskiruokanen, aikaisemmin Keski-Ruokanen (6. marraskuuta 1951 Rovaniemi – 3. toukokuuta 2025) oli Riihimäen kaupunginjohtaja vuodesta 2000 vuoden 2016 marraskuuhun, jolloin hän jäi eläkkeelle.
Keskiruokanen oli Espoon kaupungin suunnitteluinsinööri vuosina 1975–1983, Kouvolan apulaiskaupungininsinööri vuosina 1983 ja 1984 ja Riihimäen apulaiskaupunginjohtaja vuosina 1984–2000. Hän oli Teknillisen korkeakoulun erikoisopettaja vuosina 1989–1991. Koulutukseltaan Keskiruokanen on tekniikan tohtori. Vuodesta 1992 hän on ollut dosentti. Vuonna 2007 hän kieltäytyi, kun häntä pyydettiin hakemaan Hyvinkään kaupunginjohtajan virkaa. Keskiruokanen (silloin vielä Keski-Ruokanen) pääsi ylioppilaaksi Rovaniemen yhteislyseosta vuonna 1970. Hän on ollut naimisissa vuodesta 1977 lähtien Marjatta Anneli Pullin kanssa, heillä on vuonna 1991 syntynyt poika.
Esteve Rabat

Esteve Rabat Bergada (s. 25. toukokuuta 1989 Barcelona) on espanjalainen ratamoottoripyöräilijä, joka kaudella 2015 ajaa Moto2-luokan Marc VDS-tallissa numerolla 1. Rabat on 178 senttimetriä pitkä ja painaa 61 kilogrammaa.
Hän aloitti kilpailemisen 125-kuutioisten MM-sarjassa jo vuonna 2005. Siinä sarjassa ajetun kuuden kauden aikana Rabat saavutti kolme palkintosijaa ja oli parhaimmillaan MM-sarjassa kuudes kaudella 2010. Moto2-luokkaan Rabat siirtyi kaudeksi 2011. Hänen läpimurtonsa tapahtui kaudella 2013, jonka aikana Rabat saavutti kotikisastaan uransa ensimmäisen voittonsa ja oli kauden jälkeen sarjan loppupisteissä kolmas 216 pisteellään. Kauden aikana Rabat saavutti kolme voittoa ja seitsemän palkintosijaa. Kaudella 2014 hän jatkoi Moto2-sarjassa. Rabat voitti kaudella 2014 Moto2-sarjan maailmanmestaruuden ennen tallikaveriaan Suomen Mika Kalliota.
Kielet Lasten Eurovision laulukilpailussa

Tämä artikkeli käsittelee Lasten Eurovision laulukilpailussa käytettyjä kieliä. Toisin kuin aikuisten Euroviisuissa, lasten kilpailussa kappaleet tulee esittää suurimmaksi osaksi jollakin edustettavan maan virallisista kielistä. Myös keksityllä kielellä saa laulaa, kuten Georgia teki voittaessaan esittämällä ampiaisten ääniä vuonna 2008. Lasten Euroviisuissa onkin kuultu esimerkiksi kazakkia ja kymriä, joilla ei aikuisten kilpailussa ole vielä esiinnytty. Tapahtuman juontokieli on englanti.
Luettelo Lasten Euroviisuissa käytetyistä kielistä esiintymisjärjestyksessä.
Jos kappaletta ei ole esitetty kokonaan kyseisellä kielellä, tiedot on "kursivoitu". Tietoihin on tällöin mahdollisesti lisätty myös ensimmäinen kerta, jolloin kyseisellä kielellä on esitetty kokonainen kappale.
Luettelo Lasten Euroviisuissa käytettyjen kielten parhaista sijoituksista.
Luettelossa ovat mukana viralliset laulukielet.
Africa (kappale)

Africa on rock-yhtye Toton menestyskappale ja yksi heidän tunnetuimmista kappaleistaan. Kappale on osa vuonna 1982 julkaistua "Toto IV" -albumia ja se saavutti helmikuussa 1983 Billboard Hot 100 -listan ensimmäisen sijan ja Britannian singlelistan kolmannen sijan. Kappaleen sanoittivat yhtyeen kosketinsoittaja/vokalisti David Paich sekä rumpali Jeff Porcaro. 17. toukokuuta 2013 kappale nousi Uudessa-Seelannissa takaisin listoille 30 vuoden tauon jälkeen, saavuttaen viidennen sijan ja tämän myötä uuden kärkisijan päihittäen aiemman, 14. marraskuuta 1982 saavutetun 8. sijan. Vielä paremmin kappale menestyi Uuden-Seelannin ITunesin latauslistoilla, jossa se saavutti listan 1. sijan. Tämä tapahtui sen jälkeen, kun kolme Uuden-Seelannin radio DJ:tä The Edge Radio Stationiltä (Carl Fletcher, Vaughan Smith ja Megan Sellers) kehottivat kuuntelijoitaan lataamaan kyseisen kappaleen. David Paich otti tämän jälkeen yhteyttä kolmikkoon onnitteluhaastattelua varten.
Suomessa single nousi virallisen listan sijalle 18.
Kappaletta ei tule sekoittaa myös "Africa"-nimiseen, italialaisen Toto Cutugnon kappaleeseen, joka Danny levytti suomeksi nimellä Kuusamo.
Lurin kieli

Luri on iranilainen kieli, jota puhutaan Iranin lounaisosassa. Sen murteet muodostavat murrejatkumon pohjois-etelä-suunnassa. Luri on jaettavissa kolmeksi erilliseksi kieleksi, jonka puhujat ymmärtävät jonkin verran toisiaan ja jonkin verran myös läheisimpiä sukukieliä kuten persiaa, lakia ja kumzaria. Pohjoisessa puhuttua lurin muotoa kutsutaan pohjoisluriksi, etelässä puhuttua eteläluriksi ja niiden väliin sijoittuvia murteita bakhtiariksi.
Pohjoisluria puhuu äidinkielenään noin 1,5 miljoonaa ihmistä ja eteläluria 875 000. Bakhtiarilla on noin miljoona puhujaa.
Tapio Koivu

Tapio Koivu (s. 21. maaliskuuta 1964 Helsinki) on Sähköturvallisuuden edistämiskeskuksen toimitusjohtaja.
Koivu on diplomi-insinööri vuodelta 1989, tekniikan lisensiaatti vuodelta 1996 ja tekniikan tohtori vuodelta 2002. Hän teki tutkimustyötä Norjan rakennustutkimusinstituutissa 1992, Japanissa Shimizu-yhtiön tutkimuskeskuksessa 1993 ja Yhdysvalloissa Stanfordin yliopistossa 2000–2001. Koivu oli Valtion teknillisen tutkimuskeskuksen tutkija 1989–1995 ja tutkimuspäällikkö 1996–2002. 
Tiedekeskus Heurekan toimitusjohtaja Koivu oli 2014–2020 ja sitten Oulun yliopiston koulutuksesta vastaava vararehtori kevääseen 2024.
Georgian Bay Islandsin kansallispuisto

Georgian Bay Islandsin kansallispuisto on Kanadassa, lähellä Honey Harbouria ja Port Severniä, saaristossa sijaitseva kansallispuisto. Kansallispuiston alueeseen kuuluu kaikkiaan 59 saarta ja luotoa, jotka ovat osa 30 000 saarta käsittävää saaristoa. Alueella elää monia sammakko- ja matelijalajeja, kuten viisijuovaskinkki ja suokalkkarokäärme. Alueen suurin saari on Beausoleil. Sen maasto on kallioista ja se sijaitsee tuulisella paikalla, missä kasvaa vain tuulen vaikutusta kestäviä puulajeja. Saaren eteläosassa maaperä on kallkkikiveä.
Pekka Isotalus

Pekka Sakari Isotalus (s. 30. toukokuuta 1966 Ylivieska) on suomalainen viestinnän professori Tampereen yliopiston Informaatioteknologian ja viestinnän tiedekunnassa vuodesta 2005.
Isotalus valmistui ylioppilaaksi vuonna 1985. Hän opiskeli puheviestintää Jyväskylän yliopistossa ja valmistui filosofian kandidaatiksi vuonna 1990 ja lisensiaatiksi 1993. Isotalus väitteli filosofian tohtoriksi vuonna 1996. Hänen väitöskirjansa käsitteli toimittajien televisioesiintymistä. Sittemmin Isotalus on siirtynyt tutkimaan poliittista viestintää, muun muassa presidentinvaalien televisioväittelyitä. Hänen muita tutkimuskohteitaan ovat johtamisviestintä, vuorovaikutus hyvinvoinnin edistäjänä, ammatillinen vuorovaikutus työelämässä sekä vuorovaikutus sosiaalisessa mediassa.
Akateemisen uransa alkuvaiheessa Isotalus työskenteli yli kymmenen vuoden ajan puheviestinnän eri tehtävissä Jyväskylän yliopiston viestintätieteiden laitoksella. Hän oli Helsingin kauppakorkeakoulun Center for Knowledge and Innovation Research -tutkimuskeskuksessa tutkimustiimin johtaja vuosina 2000–2002 ja Helsingin yliopiston puhetieteiden laitoksen yliopistonlehtori 2002–2005. Isotalus on puheviestinnän dosentti Helsingin yliopistossa vuodesta 2001 ja poliittisen viestinnän (valtio-oppi) sekä puheviestinnän dosentti Jyväskylän yliopistossa vuodesta 2002.
Puheviestinnän tieteellisen yhdistyksen Prologoksen puheenjohtajana hän toimi 2016–2018. Hän oli perustamassa eurooppalaiseen viestinnän alan yhdistykseen ECREA:an jaostoa Interpersonal communication and social interaction ja toimi sen puheenjohtajana 2008–2012. Julkaisufoorumissa hän oli paneeli 17 puheenjohtajana 2014–2021. Tampereen yliopiston Viestinnän, median ja teatterin varajohtajana (varadekaanina) hän toimi 2013–2015. ProCom ry:n hallituksen jäsen hän on ollut vuodesta 2021 alkaen.
Sebastian Fagerlund

Sebastian Fagerlund (s. 6. joulukuuta 1972 Parainen) on suomalainen taide­musiikin säveltäjä. Hän kuuluu sukupolvensa kansainvälisesti menestyneimpiin suomalaissäveltäjiin. Fagerlundia on luonnehdittu post­moderniksi impressionistiksi, jonka ”soinnillisia maisemia voi kuunnella aistihurmaisina luontokuvina, jotka ovat myös tajunnallisia kuvia, mielen maisemia”. Fagerlundin musiikissa voi kuulla esimerkiksi länsi­maisen kulttuurin, Lähi-idän ja heavy metalin kaikuja. 
Vuosina 2013-2019 Sebastian Fagerlund toimi yhdessä klarinetisti Christoffer Sundqvistin kanssa Pietarsaareen perustamansa RUSK-kamari­musiikki­festivaalin taiteellisena johtajana. 
Fagerlund toimii Amsterdamissa sijaitsevan konserttitalo Concertgebouw’n residenssisäveltäjänä kautena 2016–2017. Vuonna 2018 Fagerlund oli kutsuttu vierailevaksi säveltäjäksi Aspen Music Festivalille. Kaudella 2021–2022 Fagerlund toimi Tapiola Sinfoniettan residenssitaiteilijana.
Opinnot.
Fagerlund aloitti musiikkiopintonsa soittamalla viulua Turun konservatoriossa Simo Vuoriston johdolla. Opiskeltuaan vuoden Alankomaissa Fagerlund pyrki opiskelemaan sävellystä Sibelius-Akatemiaan, josta hän valmistui Erkki Jokisen johdolla säveltäjäksi 2004. Fagerlund on osallistunut mm. Michael Jarrellin, Magnus Lindbergin ja Ivan Fedelen mestarikursseille.
Sävellykset.
Fagerlundin säveltäjäuran käännekohta oli klarinettikonsertto (2006). Teos vahvisti hänen asemaansa johtavien suomalaissäveltäjien joukossa. Hän on kertonut, että meni sekä elämässä että säveltämisessä jumiin isänsä kuoltua, ja sävellyksen valmistuminen vaati lähtöä toiseen ympäristöön, Barcelonaan. Tilanne korjaantui.
Toinen tärkeä orkesteriteos on ollut "Isola" (2007). Kumpikin teos on kantaesitetty Kors­holman musiikki­juhlilla. Yleisradion vuoden levy -tunnustuksella palkittu kamariooppera "Döbeln" (2009) oli Kokkolan Oopperan tilaus. Orkesteriteos "Ignite" (2010) esitetty eri puolilla maailmaa. Pekka Kuusistolle sävelletty viulukonsertto "Darkness in Light" esitettiin Tampereella syyskuussa 2012. Yleisradion tilaama ja Ismo Eskelisen kantaesittämä kitarakonsertto "Transit" oli vuorossa 2013.
Fagerlund on sanonut: ”Eräänlainen alkukantaisuus on läsnä monissa teoksissani. Se on johtanut siihen, että etenkin rytmi on muodostunut hyvin tärkeäksi. Minua kiehtoo eteenpäin syöksyvä voima.” Fagerlundin musiikkia luonnehtii sekä kiinnostus suurrakenteisiin ja niiden yksityiskohtiin että syvähenkinen näkemys musiikista olemassaoloon liittyvien peruskysymysten ja kokemusten hahmottajana.
Fagerlundin sävellyksiä ovat esittäneet huippuorkesterit eri puolilla maailmaa, muun muassa Singaporen sinfoniaorkesteri, Radion sinfoniaorkesteri, Orquesta Sinfonico Nazionale RAI, BBC:n sinfoniaorkesteri, Göteborgin sinfoniaorkesteri, Bergenin filharmoninen orkesteri ja Hollannin Radion Filharmoninen orkesteri.
Kauvatsan rautatieasema

Kauvatsan rautatieasema (lyhenne Kav) avattiin vuonna 1895 neljä kilometriä etelään kirkolta nykyisen Kokemäen kaupungin alueelle Tampere–Pori-rataosalle. 
Kauvatsan alkuperäinen asemarakennus valmistui vuonna 1895 samojen Oulun radan pysäkkirakennusten piirustusten mukaan kuin esimerkiksi Nokian, Siuron, Karkun ja Nakkilan rautatieasemat samalla rataosalla. Rakennus poltettiin kansalaissodan aikana keväällä 1918, ja sen tilalle valmistui seuraavana vuonna uusi asemarakennus Suupohjan radan V luokan tyyppipiirustusten mukaan. Tämä rakennus tuhoutui kuitenkin tulipalossa joulukuussa 1922 ja nykyinen asemarakennus valmistui jälleen uusien piirustusten mukaan vuonna 1923.
Kauvatsan aseman toiminta oli vilkkaimmillaan 1930- ja 1940-luvuilla, jolloin Kauvatsanjoesta nostettuja tukkeja lastattiin juniin kuljetettaviksi Rauman tehtaille. Asemakylässä asui 1960-luvulla 400 asukasta ja teollisuuttakin oli muun muassa höyrysaha. Asutus väheni kuitenkin ja asema muutettiin miehittämättömäksi seisakevaihteeksi vuonna 1968. Tavaraliikenne lopetettiin vuonna 1973 ja liikennepaikka lakkautettiin henkilöliikenteen loppuessa vuonna 1989. Asemarakennus myytiin yksityisomistukseen vuonna 1994, minkä jälkeen siinä on toiminut kutomo. Kauvatsa oli itsenäinen kunta vuoteen 1969.
Superstition (albumi)

Superstition on kanadalaisen The Birthday Massacren kuudes studioalbumi, joka julkaistiin 11. marraskuuta 2014. Albumi rahoitettiin joukkorahoituskampanjan avulla, joka käynnistyi helmikuussa 2014. Yhtye sai levytykseen tarvittavat rahat kokoon alle vuorokaudessa.
Albumi nousi Billboard 200 -listan sijalle 143.
Kefaleksiini

Kefaleksiini (C16H17SN3O4) on kefalosporiineihin kuuluva orgaaninen yhdiste. Yhdiste on antibiootti ja sitä käytetään lääkkeenä useisiin bakteerien aiheuttamiin infektioihin. Kefaleksiini on WHO:n julkaisemalla tärkeimpien lääkeaineiden listalla. Kefaleksiinia myydään Suomessa valmistenimillä Kefalex ja Kefexin.
Vaikutusmekanismi ja käyttökohteet.
Kefaleksiini on yksi ensimmäisiä suun kautta annosteltavia ensimmäisen sukupolven kefalosporiiniantibiootteja ja se kehitettiin vuonna 1967. Kefaleksiinin antibioottinen teho perustuu muiden kefalosporiinien tavoin bakteerien soluseinän synteesin estoon. Se sitoutuu erityisiin bakteerin penisilliinejä sitovaan proteiiniin ja sitoutuessaan estää bakteerin soluseinän synteesin jatkumisen, mikä johtaa bakteerisolujen kuolemaan. Kefaleksiini tehoaa sekä grampositiivisiin että gramnegatiivisiin bakteereihin. Se tehoaa muun muassa "Streptococcus"- ja "Staphylococcus"-sukujen lajeihin lukuun ottamatta metisilliinille resistenttiä "S. aureusta". "Escherichia coli"a ja "Haemophilus influenzae"ta vastaan sen teho on heikompi.
Kefaleksiinia käytetään bakteerien aiheuttamien infektioiden muun muassa korvatulehduksien, märkäruven, ruusun ja nielutulehduksen hoidossa.
Haittavaikutukset.
Kefaleksiini on suhteellisen hyvin siedetty lääkeaine. Sen aiheuttamia sivuvaikutuksia voivat olla huonovointisuus, vatsakivut ja allerginen ihottuma.
Valmistus.
Kefaleksiini on puolisynteettinen yhdiste. Sitä valmistetaan 7-aminodeasetoksikefalosporiinihaposta ja joko fenyyliglysiinin anhydridistä tai amidista. Tämä reaktio suoritetaan tyypillisesti bioteknillisesti ja katalyyttinä toimii "Escherichia coli" -bakteerin tuottama penisilliiniasylaasientsyymi. Kefaleksiinin valmistus on ensimmäinen kaupallisesti merkittävä bioteknillinen sovellus tälle entsyymille.
Valkolakkiorneero

Valkolakkiorneero ("Cranioleuca albiceps") on orneeroiden heimoon kuuluva varpuslintu.
Levinneisyys.
Valkolakkiorneeroa tavataan Boliviassa ja Perussa. Lajia on kuvattu melko yleiseksi, ja se on luokiteltu elinvoimaiseksi.
Kettuorneero

Kettuorneero ("Cranioleuca vulpina") on orneeroiden heimoon kuuluva varpuslintu.
Levinneisyys.
Kettuorneeroa tavataan Boliviassa, Brasiliassa, Kolumbiassa, Guyanassa, Panamassa, Paraguayssa ja Venezuelassa. Lajia on kuvattu melko yleiseksi, ja se on luokiteltu elinvoimaiseksi.
Anna-Liisa Hirviluoto

Anna-Liisa Hirviluoto (16. helmikuuta 1929 Helsinki – 23. huhtikuuta 2000) oli arkeologi, joka toimi Museoviraston ja sen edeltäjän Muinaistieteellisen toimikunnan tehtävissä 35 vuotta.
Hirviluodon vanhemmat olivat sotilasmestari Simo Hirviluoto (aiemmin Lång) ja Martta Kasurinen. Hän valmistui historian opettajaksi, mutta 1957 hänestä tuli Muinaistieteellisen toimikunnan esihistoriallisen osaston amanuenssi ja 1972 tapahtuneen Museoviraston perustamisen jälkeen sen esihistorian toimiston tutkija ja välillä vt. osastopäällikkö.
Hirviluodon erikoisalaa oli 1960-luvulla yhteydenpito tieviranomaisiin muinaismuistolain rauhoittamien esihistoriallisten kohteiden tiimoilta, esimerkiksi Porvoon ohitustien ja Porvoon Linnavuoren sekä Tampereen moottoritien ja Sääksmäen Rapolan linnavuoren tapauksissa. Suomen luonnonsuojeluliitto myönsi Museovirastolle paljolti Hirviluodon toiminnan ansiosta ympäristöpalkinnon 1990 ja 1997 virasto taas otti vastaan hänen ansiostaan Hämeen Heimoliiton kunniakirjan.
Hirviluoto työskenteli myös maankäytön suunnitteluun ja kaavoituksiin liittyvissä muinaisjäännöksiä koskeneissa kysymyksissä. Tutkijana hän paneutui rautakauteen, tehden kaivauksia etenkin Varsinais-Suomessa kuten Yläneen viikinkikalmistossa, josta hän ei kuitenkaan ehtinyt julkaista toivomaansa perusteellista selvitystä. Hirviluoto tunnettiin myös aktiivisena pohjoismaiseen yhteistyöhön osallistuvana arkeologina.
Ilja Konovalov

Ilja Valerjevitš Konovalov (s. 4. maaliskuuta 1971 Jefrosimovka, Neuvostoliitto) on uransa jo päättänyt venäläinen moukarinheittäjä. Hän voitti MM-pronssia vuoden 2001 MM-kisoissa Edmontonissa tuloksella 80,27. Konovalov osallistui kolmiin kesäolympialaisiin, joissa hänen paras sijoituksensa oli vuoden 2000 kisojen viides sija. Konovalov voitti pronssia vuoden 1997 kesäuniversiadeista Cataniasta. Hänen ennätyksensä on vuonna 2003 Tulassa heitetty 82,28.
Konovalov jäi kiinni dopingin käytöstä joulukuussa 2006. Hän sai kahden vuoden kilpailukiellon ajalle 20.2.2007–19.2.2009.
Veli Hytönen

Veli Aatto Ilmari Hytönen (23. kesäkuuta 1905 Turku – 1. lokakuuta 1988 Helsinki) oli suomalainen pankkiylitarkastaja, joka vaikutti Pankkitarkastusvirastossa suomalaisen pankkitarkastustoimen kehittämiseen, samoin kuin 1960-luvulla pankkilakikomiteassa pankkilainsäädännön uudistamiseen. 
Hytösen vanhemmat olivat rovasti Kustaa Bernhard Hytönen ja Anna-Maria Emilia Kestilä. Hytönen tuli ylioppilaaksi Turun suomalaisesta yhteiskoulusta 1923 ja valmistui ekonomiksi Kauppakorkeakoulusta 1925. Kansallis-Osake-Pankissa hän työskenteli 1925–1929, mutta ryhtyi sitten opiskelemaan Helsingin yliopistossa oikeustiedettä ja suoritti ylemmän oikeustutkinnon 1934. Varatuomarin arvon hän sai 1938. Hytönen toimi valmistuttuaan sekä hovioikeuden auskultanttina että pankkimiehenä, mutta siirtyi Valtion revisiolaitoksen tarkastajaksi 1938–1939 ja sitten Maataloushallituksen ylikamreeriksi vuodesta 1939 vuoteen 1946, jolloin hänestä tuli Pankkitarkastusviraston lainopillinen pankkitarkastaja. Pankkiylitarkastajaksi hänet nimitettiin 1959, missä tehtävässä hän toimi vuoteen 1969 ja vastasi liikepankkisektorin tarkastustoimesta. Pankkilakikomiteassa 1961–1967 Hytönen osallistui 1970 voimaan tulleiden uusien pankkilakien valmisteluun. Tässä yhteydessä Hytösestä tuli kuukauden ajaksi Suomen ensimmäinen Pankkitarkastusviraston ylijohtaja, ennen kuin tehtävään nimitettiin Jussi Linnamo. 
Hytösen puoliso vuodesta 1943 oli Helvi Kaisa Valasvirta (s. 1911).
PK-huset

PK-huset on toimistorakennus ja tavaratalo Tukholman Norrmalmilla Hamngatanin ja Norrlandsgatanin kulmassa, Kungsträdgården-puiston pohjoispäässä. Arkkitehtitoimisto Backström &amp; Reiniuksen suunnittelema talo rakennettiin vuosina 1971–1974 Ruotsin valtion omistaman PK-Banken-pankin pääkonttoriksi. Se toimi sittemmin fuusioiden kautta syntyneen pohjoismaisen Nordea-pankkikonsernin pääkonttorina vuoteen 2017, jolloin Nordea siirsi pääkonttorinsa Helsingin Teollisuuskadulle. PK-husetiin jäi yhä Nordean Ruotsin-haaraosaston pääkonttori. Talon alakerrassa on kauppoja. Siihen kuuluu vuonna 1981 valmistunut laajennusosa.
Alex de Angelis

Alex de Angelis (s. 26. helmikuuta 1984 Rimini) on sanmarinolainen uransa päättänyt ratamoottoripyöräilijä, joka ajoi viimeksi MotoE-luokan Energica-tallissa kaudella 2019–2020. 
Ura.
Hän ajoi ensimmäisen kilpailunsa nykyisen Moto3-luokan edeltäjässä 125-kuutioisissa jo vuonna 1999. Vuodet 1999-2003 de Angelis ajoi 125-kuutioisissa ilman voittoja, kunnes siirtyi kaudeksi 2004 nykyisen Moto2-luokan edeltäjään 250-kuutioisiin. 250-kuutioisissa de Angelis ajoi neljä kautta ja voitti ensimmäisen kilpailunsa vuonna 2006 Valenciassa. Paras sijoitus sarjassa oli kolmas, joka tuli kausina 2006 ja 2007. 
Kaudeksi 2008 de Angelis siirtyi pääluokkaan. Ensimmäisellä kaudellaan hän oli sarjan neljästoista eikä selviytynyt kertaakaan palkintokorokkeelle. Seuraavalla kaudella tuli jo yksi kakkossija ja sarjan kahdeksas tila. 
Seuraavaksi kaudeksi de Angelis palasi kuitenkin Moto2-luokkaan. Hän ajoi kauden aikana myös kolme kilpailua pääluokassa. Moto2-luokassa hän voitti yhden kilpailun ja oli sarjan yhdestoista. De Angelis oli kauden aikana osallisena kolarissa, joka vaati japanilaiskuljettaja Shoya Tomizawan hengen de Angelisin kotikilpailussa Misanossa. Kaudella 2011 de Angelis jatkoi Moto2:sessa. Hän oli sarjan neljäs voitettuaan yhden kilpailun ja oltuaan kahdesti palkintokorokkeella. 2012 de Angelis jatkoi jälleen Moto2-sarjassa. Hän vaihtoi kesken kauden tallia Suterilta FTR:lle. Vaihdettuaan tallia de Angelis onnistui voittamaan yhden kilpailun ja oli sarjan kahdestoista. 
Seuraavan kauden eli kauden 2013 de Angelis aloitti jälleen Moto2-luokassa, mutta ajoi Yhdysvaltain GP:n pääluokassa. Kausi Moto2:sessa ei tuottanut menestystä ja de Angelis oli sarjan neljästoista. Kausi 2014 alkoi jälleen Moto2:sessa, mutta Intian GP:n jälkeen de Angelis siirtyi Forward Racingin tiimiin MotoGP:hen. De Angelis on 179 senttimetriä pitkä ja painaa 70 kilogrammaa.
Ulf-Ola Olin

Ulf-Ola Olin (18. heinäkuuta 1917 Helsinki – 11. tammikuuta 1995 Kassel) oli suomalainen panssariässä ja siviiliammatiltaan somistaja.
Toinen maailmansota.
Olin osallistui talvisotaan asevelvollisena suomenruotsalaisessa Jalkaväkirykmentti 61:n riveissä. Hän värväytyi vuonna 1941 suomalaiseen Waffen-SS-vapaaehtoispataljoonaan ja palveli siellä ryhmänjohtajana syksyyn 1942 saakka, jolloin hän liittyi SS-divisioona Wikingin panssarijoukkoihin. Hän palveli 5. SS-panssaridivisioona Wikingin riveissä panssarijoukkueenjohtajana sekä -komppanianpäällikkönä sodan loppuun saakka. Kaikkiaan Olinin johtama vaunu tuhosi 34 liittoutuneiden panssaria. Olin ansaitsi lukuisia korkea-arvoisia kunniamerkkejä saavutuksistaan.
Olin meni naimisiin vuonna 1942 Hildegard-nimisen saksalaisnaisen kanssa ja jäi tästä syystä palvelemaan Waffen-SS:ää.
Maastojuoksun Suomen-mestaruuskilpailut 2014

Maastojuoksun Suomen-mestaruuskilpailut 2014 käytiin 11. toukokuuta Lempäälässä. Kilpailujen järjestäjänä toimi Lempäälän Kisa.
Robert Stanford Tuck

Robert Roland "Bob" Stanford Tuck (1. heinäkuuta 1916 – 5. toukokuuta 1987) oli englantilainen hävittäjälentäjä. Hän oli myös ensimmäisiä Kuninkaallisten ilmavoimien lentäjiä, jotka tulivat hävittäjä-ässäksi Spitfirellä.
Lontoon Catfordissa syntynyt Robert Tuck aloitti ilmailu-uransa vuonna 1935. Myöhemmin RAF:n pilotiksi valmistuttuaan hän lensi Gloster Gladiator -konetyypillä. Toukokuussa 1940 Tuck toimi 92. hävittäjälaivueen lentuepäällikkönä sekä taisteli Dunkerquessa. Kesäkuussa 1940, seitsemän viholliskonetta pudotettuaan sekä yhdellä jaetulla ja kahdella vaurioitetulla tuhoamisellaan Robert Stanford Tuckille myönnettiin muun ohella Distinguished Flying Cross (DFC) sekä Distinguished Service Cross (DSO) sotilasansiomerkkinä. Tuck saavutti Spitfirellä taistellen 14 pudotusta, kaksi jaettua sekä yhden todennäköisen, ja kaksi vaurioitettua ja yhden jaetun vaurioitetun viholliskoneeseen kohdistuneen saavutuksen. Toimiessaan 257. hävittäjälaivueen komentajana Tuck lensi Hawker Hurricanella.
Myöhemmin Tuck toimi majurin arvoisena ja Biggin Hillin lentorykmentin komentajana. Varsin pian tämän jälkeen Tuck ammuttiin alas Ranskan yllä tammikuussa 1942. Silloin hän joutui vihollisen vangitsemaksi, kun lensi Spitfife Mk Vb:llä. Pudotustilillä oli tuolloin 27 varmistettua sekä kuusi todennäköistä ilmavoittoa.
Tuck pysyi RAF:n palveluksessa aina vuoteen 1949 saakka, jolloin hän jäi eläkkeelle everstiluutnantin arvoisena. Hän kuoli vuonna 1987.
FS Marengo (1869)

Marengo oli Ranskan laivaston vuonna 1869 vesillelaskettu puurunkoinen Océan-luokan panssarifregatti.
Alus tilattiin Brestin laivastontelakalta ja sen köli laskettiin heinäkuussa 1865. Alus laskettiin vesille 4. joulukuuta 1869 ja se otettiin palvelukseen vuonna 1872.
Marengo poistettiin alusluettelosta vuonna 1895 ja se myytiin romutettavaksi 7. maaliskuuta 1895.
Vihtavuoren rautatieasema

Vihtavuoren rautatieasema on rautatieliikennepaikka Jyväskylä–Haapajärvi-radalla Laukaan Vihtavuoressa. Asema avattiin Ahlbacka-nimellä samannimisen talon viereen vuonna 1898. Vihtavuoreksi nimi muutettiin vuonna 1925. Vuonna 1923 läheinen asetehdas sai oman radan, ja lähistöllä toimi myös ruutitehdas vuodesta 1926. Vuosina 1958–65, kun Suolahden rataa parannettiin, asema rakennettiin 600 metriä sivuun. Henkilöliikenne lopetettiin koko radan myötä vuonna 1987 ja tavaraliikenne vuonna 2002. Aseman tuntumaan syntyi 2 000 asukkaan taajama.
Suffren-luokka (fregatti)

Suffren-luokka oli Ranskan laivaston kahden ilmatorjuntafregatin muodostama alusluokka, joka oli suunniteltu suojaamaan laivasto-osastoja ilmauhalta, torjumaan pinta-aluksia ja sukellusveneitä sekä antamaan tarvittaessa tulitukea maakohteisiin. Alusluokka oli ensimmäinen ranskalainen ohjusalusluokka.
Suunnittelu.
Luokka suunniteltiin saattamaan Clemenceau-luokan lentotukialuksia ja pohjautui samoihin oletuksiin kuin Britannian kuninkaallisen laivaston tyypin 82 hävittäjät. Laivaston tyyppimerkintä oli FLE 60. Alusten tärkeimpinä aseina olivat 48 kappaletta Masurca-ilmatorjuntaohjuksia, jotka laukaistiin puolikannelta kahden ohjuksen alustalta. Tulenjohdon apuna oli 3D-tutka DRBI 23, joka oli sijoitettu massiiviseen radomiin. Sukellusveneidentorjuntaan aluksella oli Malafon-sukellusveneidentorjuntaohjusjärjestelmä, johon kuului 13 ohjusta sekä torpedoputket. Exocet-ohjukset asennettiin 1977-1979, jolloin ne korvasivat Malafon-järjestelmän.
Suomi yleisurheilun sisäratojen Euroopan-mestaruuskilpailuissa 2013

Suomi osallistui vuoden 2013 yleisurheilun sisäratojen Euroopan-mestaruuskilpailuihin Göteborgissa 11 urheilijan joukkueella, johon kuului kuusi naista ja viisi miestä.
Suomalaisista parhaiten sijoittuivat pituushyppääjät Eero Haapala (4.) ja Tommi Evilä (6.) sekä aitajuoksija Nooralotta Neziri (8.). Ella Räsänen juoksi 400 metrin alkuerässä uuden Suomen ennätyksen ja alle 20-vuotiaiden Euroopan halliennätysajan 52,37.
Tulokset.
Naiset.
Lähde
Legend of Grimrock 2

Legend of Grimrock 2 on Almost Human -studion kehittämä tietokoneroolipeli, joka julkaistiin Windowsille 2014 sekä myöhemmin Mac OS X:lle. Peli on jatko-osa "Legend of Grimrockille".
Samoin kuin ensimmäisessa osassa pelissä ohjataan neljää hahmoa. Aiemmasta poiketen pelikentissä on mukana myös ulkoilmatiloja kuten hiekkarantaa.
Vastaanotto.
Peli on saanut IGN:n arvostelussa arvosanaksi 8.6/10.
Peli on saanut GameSpotin arvostelussa arvosanaksi 9/10.
Peli on saanut Eurogamerin arvostelussa arvosanaksi 9/10.
Palkinnot.
Peli on palkittu Finnish Game Awards -tapahtumassa "Big Screen Game of the Year 2014" -palkinnolla.